***TEVÉKENYSÉGTERVEZET***

**Programvezető:** Sasváriné dr. Borbíró Katalin és Sasvári Zoltán **Ideje:**  **2020. március
Helyszín:** Általános Iskola nagyobb osztályterme vagy kulturális, szociális intézmény foglalkoztató terme. **Csoport:** Általános iskola 3.,4.,5. osztály, osztályonként külön foglalkozás **Tevékenység:**  Csoportfoglalkozás keretében előadás, interaktív játék és csoportbontásos kézműves feladat

**Program elnevezése: „Beporzók védelme” projektnap az iskolában**

**Program:** Magyarországon a Beporzók napja március 10. Ezen a jeles napon az iskola egy projektnap keretében különböző programokat szervez, melynek része egy külsős előadó által vezetett, tanóra keretében megtartott foglalkozás a beporzók témakörben.

**Program célja:**

**Elsődleges cél:** A beporzás fontosságának megismertetése, a beporzó élőlények különleges fajtáinak, szokásainak bemutatása. A gyerekek felelősségérzetének felébresztése, melynek segítségével önállóan vagy csoportosan is szerepet tudnak vállalni a beporzó rovarok és más élőlények megmentésében, kialakuljon a környezettudatos magatartás.

**Másodlagos cél**: - Ismeretanyag bővítés; figyelemfejlesztés; belső képi világ fejlesztése.
 **-** Szociális, érzelmi, közösségi nevelés; csoportkohézió, összetartozás érzésének erősítése.

 - Képességfejlesztés mozgásos játékkal.

 - Önkifejezés képességének erősítése a plakátkészítés során.

**Program leírás**:

**Előadás (10 perc)** Az osztály lehetőség szerint félkörben foglal helyet. Az előadó elöljáróban ismerteti a beporzók napjának jelentőségét, ezt követően bemutatja a beporzó élőlényeket.

**Kellékek**: makettek vagy képek a beporzó élőlényekről (pl. pók, darázs, poloska, lódarázs, denevér, patkány, meztelen csiga**)**

**Élő rovarok:** trópusi rózsabogár, poloska

**Elhullott állatok**: darázs, méhecske, virágdíszbogár, lepke

**Beporzó játék (8 perc):** Hogyan is történik a beporzás? Sorjáték. Két csoport, a csoporttagok méhecskévé válnak. Mindenki kap egy fejdíszt. Mindkét csoport egyik tagja fa a terem végében, két kezében tányér, melyet kinyújtva tart. A két papírtányér egyikében tojástartóból készített virágporok. A feladat: a csapat tagjainak a velük szemben álló fa egyik oldalán levő tányérból ki kell venni egy virágport, és áttenni a másik csoporttal szemben levő fa üres tányérjába. A kieső virágport újra be kell helyezni. Az a csapat győz, amelyik először beteszi az összes virágport a másik fa tányérjába.

**Kellékek:** fának papírág, virág a fejére, 2 papírtányér, 40 db virágpor, dobozból kivágott fejdísz a gyerekek fejére.

**Játék megbeszélése (5 perc):** a játékot követően az osztály átbeszéli az átélteket, és tudatosul bennük, hogy miért is fontos a beporzás.

**Előadás (5 perc):** Más beporzásmódok ismertetése a Szitakötő újság 2016-1 tavaszi számában megjelent: „Ide gyere! Csábító virágok” cikk segítségével, melyet körbeadnak a gyerekek.

**Plakátkészítés a beporzó kampányra (12 perc)**

Az ismertetett anyag alapján készítsenek a gyerekek a biztosított anyagokból egy plakátot, melyet a beporzók védelmére indított kampányban használnának fel.

4-5 fős csoportok. A csoport kiválasztás az idő rövidsége okán kiszámolós (1,2,3,4,5,1,2,3,4,….stb.)

**Kellékek:** nagy ív csomagolópapír, vastag filctollak, cellux, színes száraz virágok, levelek, faágak, madártollak, termések, ragasztó, olló.

**Plakát bemutatása (5 perc):** A csoportok bemutatják az elkészített műveket, mely a foglalkozáson tanult ismeretanyagot, annak megértését tükrözi.

 

